ПРИЛОЖЕНИЕ

**ПРЕПОРЪКА
НА СЪВЕТА НА МИНИСТРИТЕ**

**Препоръка № 2016/../MC-EnC**

**от 14 октомври 2016 година**

**относно проекти от взаимен интерес между договарящи се страни и държави членки на Европейския съюз**

**ОБЯСНИТЕЛЕН МЕМОРАНДУМ**

**1. Въведение**

На 16 октомври 2015 г. Съветът на министрите на Енергийната общност прие решение относно прилагането на Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура[[1]](#footnote-1). Целта на тази мярка бе да се създаде правна рамка за подреждане по важност на ключовите енергийни инфраструктурни проекти между договарящи се страни и между договарящи се страни и държави — членки на ЕС.

Регламент (ЕС) № 347/2013, приет в рамките на Енергийната общност, установява всеобхватна рамка за рационализиране на процедурите по издаване на разрешения, регулиране и разпределяне на разходите в договарящите се страни. С него се изисква също така, при спазване на редица критерии, да се изготви с решение на Съвета на министрите съгласно дял III от Договора за създаване на Енергийна общност списък с приоритетни инфраструктурни проекти, наречен „Проекти от интерес за Енергийната общност (ПИЕО)“. Регламентът предоставя също така възможност неговите разпоредби да се прилагат и към проекти от взаимен интерес (ПВИ), т.е. проекти, признати от две съседни държави (договаряща се страна и държава членка) като важни, но които нямат правен статут на ПИЕО. Крайният срок за транспонирането на основните разпоредби на регламента и крайният срок за изготвяне на списъка ПИЕО е 31 декември 2016 г.

В съответствие с разпоредбите на Регламент (ЕС) № 347/2013, приет в рамките на Енергийната общност, бяха създадени две работни групи, които да подготвят списъка на ПИЕО. Проектите, представени от организаторите на проекти, бяха обсъдени в рамките на публична консултация, организирана от секретариата на Енергийната общност на 2 май 2016 г. В хода на 2016 г. проектите бяха оценени по отношение на тяхната допустимост за статут на ПИЕО и ПВИ.

С настоящото ЕС предлага на Съвета на министрите на Енергийната общност да издаде препоръка, която да подейства като политически тласък, и да предприеме всички необходими законодателни мерки за постигане на напредък при осъществяването на ПВИ. Тази категория инфраструктурни проекти включва проекти, които са от полза за една или повече договарящи се страни и една или повече държави членки. На тези проекти не се предоставя статут на проект от интерес за Енергийната общност, но въпреки това те се ползват с подкрепата на съответните договарящи се страни и държави членки.

**2. Правно основание за предложението**

Съгласно член 82 от Договора Съветът на министрите взема мерки съгласно дял III по предложение на някоя от страните или на Секретариата. Комисията представя от името на Европейския съюз предложение до Съвета на министрите на Енергийната общност.

Съгласно член 7, параграф 5, буква а) от решението Съветът на министрите съставя списъка с проекти от интерес за Енергийната общност чрез решение съгласно дял III от Договора.

**Предложение на Европейски съюз за**

**ПРЕПОРЪКА
НА СЪВЕТА НА МИНИСТРИТЕ**

**Препоръка № 2016/../MC-EnC**

**от 14 октомври 2016 година**

**относно проекти от взаимен интерес между договарящи се страни и държави членки на Европейския съюз**

Съветът на министрите на Енергийната общност,

като взе предвид Договора за създаване на Енергийната общност („Договора“) и по-специално членове 2, 26, 27 и 82 от него,

като взе предвид предложението на Европейския съюз,

като има предвид, че:

1) Една от основните цели на Договора е да се създаде стабилна регулаторна и пазарна рамка, способна да привлича инвестиции.

2) Едно от ключовите предизвикателства пред Енергийната общност е да запълни регулаторната празнина, която съществува при границите между договарящите се страни от Енергийната общност и държавите членки на ЕС.

3) С Решение[[2]](#footnote-2) от 16 октомври 2015 г. Съветът на министрите на Енергийната общност реши да приложи в Енергийната общност Регламент (ЕС) № 347/2013 на Европейския парламент и на Съвета относно указания за трансевропейската енергийна инфраструктура. [[3]](#footnote-3)

4) Съгласно член 8, параграф 4 от решението, за да бъдат разглеждани като проекти от интерес за Енергийната общност (ПИЕО), проектите, които се явяват трансгранични за една или повече договарящи се страни и една или повече държави членки, първо трябва да получат статут на проект от общ интерес (ПОИ) в рамките на Европейския съюз, като целта на това изискване е да се осигури силна регулаторна подкрепа от двете страни на границата, което е необходимо за успешното изпълнение на проектите, които са трансгранични между договарящите се страни и държавите — членки на Европейския съюз.

5) В член 8, параграф 4 от решението се въвежда понятието „проект от взаимен интерес“ (ПВИ), което позволява проектите, на които не е бил присъден статут на ПИЕО, да бъдат разработвани все пак на доброволен принцип от договарящи се страни и държави членки, които подкрепят въпросните проекти.

6) Въз основа на регламента бяха създадени две групи, които да имат достъп до и да се договорят относно списъка на ПИЕО, и освен това бе решено потенциалните ПВИ също да бъдат оценявани, с цел да се постигне съгласие по списък с проекти, които, макар и да не разполагат със статут на ПИЕО, следва да получат политическа подкрепа на равнище Съвет на министрите.

7) На XXXX заседание на ПГВР на XX.XX.2016 г. бяха предложени списък с ПВИ и проект на препоръка, които бяха обсъдени и приети. Всички договарящи се страни и заинтересованите държави членки одобриха списъка.

8) Съветът на министрите прие решение за утвърждаване на списъка с ПИЕО на 14 октомври 2016 г.

**ПРЕПОРЪЧВА:**

1. Проектите, изброени в приложението да получат статут на проекти от взаимен интерес.
2. Държавите — членки на Европейския съюз и договарящите се страни, чиито граници се пресичат от изброени по-долу проекти, които те подкрепят, се насърчават да предприемат необходимите мерки, както е предвидено в Регламент (ЕС) № 347/2013, за да се улесни тяхното навременно и ефективно изпълнение. Препоръчва се тези действия и мерки да включват:

а) удължаване на срока на действие на мерките, що се отнася до организацията по издаване на разрешения на национално равнище и регулаторното третиране съгласно Регламента на проекти от списъка;

б) гарантиране на по-добро административно и регулаторно управление на проектите от списъка от всички участващи договарящи се страни и държави членки и мониторинг от страна на групите, създадени съгласно регламента по отношение на постигнатия напредък в изпълнението на проектите и, ако е необходимо, представяне на препоръки за улесняване на изпълнението им;

в) редовно изготвяне на съвместен доклад относно напредъка в изпълнението на проектите;

г) полагане на максимални усилия за получаване, по възможност, на статут на ПОИ за проектите на територията на ЕС, без да се засягат разпоредбите на Регламент (ЕС) № 347/2013 от 17 април 2013 г. относно указания за трансевропейската енергийна инфраструктура;

д) ангажиране на националните регулаторни органи в сътрудничество с регулаторния съвет на Енергийната общност и Агенцията за сътрудничество между регулаторите на енергия, в съответствие с техните отговорности, относно начините за постигане на най-добро регулаторно сътрудничество и координация по отношение на посочените проекти.

Настоящата препоръка влиза в сила в деня на нейното приемане и нейни адресати са приобщените страни, Мисията на временната администрация на Обединените нации в Косово и държавите членки, посочени в член 27 от Договора за създаване на Енергийна общност.

Изготвено в Сараево на 14 октомври 2016 година

За Съвета на министрите:

………………

(Председателство)

1. D/2015/09/MC-EnC [↑](#footnote-ref-1)
2. D/2009/2015/MC-EnC [↑](#footnote-ref-2)
3. ОВ L 115, 25.5.2013 г., стр. 39. [↑](#footnote-ref-3)